stanford-oval/wikipedia huggingface dataset:
אה"מ דרדנוט
בנייה והשפעה

פישר היה משוכנע שהתכנון שיזם יצא אל הפועל, והורה לצבור כמויות של פלדה לשימוש בבניין האונייה אף עוד לפני שנבנו הפיגומים לבנייתה. בזמן צבירת חומר הגלם הצליחו המהנדסים לתכנן סוג חדש של גוף אונייה, שיפחית את התנגדות המים ויסייע בהגדלת מהירותה. פישר היה מרוצה מהמהירות שנקבעה לאונייה, והעדיף להגדיל את משקל השריון. בתכנון הסופי נשאה האונייה (בצידיה ועל צריחי התותחים) שריון בעובי 279 מ"מ, כ-76 מ"מ יותר מהתכנון המוקדם יותר. בניית האונייה החלה באוקטובר 1905, והאונייה הושקה על ידי המלך אדוארד השביעי, ב-10 בפברואר 1906. האונייה יצאה אל הים לראשונה ב-3 באוקטובר 1906, שנה ויום לאחר תחילת בנייתה. תהליך בנייתה הואץ על ידי שימוש בצריחים שנבנו בתחילה עבור אוניות מערכה אחרות, שבנייתן קדמה לה. קצב הבנייה של דרדנוט הדאיג את ראשי הציים של מדינות אחרות כמעט כמו יכולותיה המבצעיות.
דרדנוט נכנסה לשירות בדצמבר 1906, ועברה תקופת ניסויים. בינואר 1907 הפליגה לים התיכון ומשם לפורט אוף ספיין, טרינידד. מנועיה ותותחיה עברו ניסויים יסודיים בתקופה זו, ורב החובל דיווח ש"אף חבר בוועדת התכנון היה מעז לקוות שכל החידושים שהוכנסו לאונייה יצליחו במידה כזו". עם חזרתה לפורטסמות' הפכה דרדנוט לאוניית הדגל של צי הבית (Home Fleet). בתפקיד זה שימשה בין השנים 1907 ל-1912.
תכנונה של דרדנוט היה כה מהפכני, עד ששמה הפך למעין שם גנרי: כל אוניות המערכה שנבנו אחריה, על פי העקרונות שיושמו בה, נקראו "דרדנוט". אוניות מערכה שנבנו לפניה נקראו "פרה-דרדנוט". ציים אחרים בעולם עקבו מקרוב אחר בניית האונייה וכניסתה לשירות; הצי הבריטי התכוון להראות לציים אחרים, ובמיוחד לצי הגרמני, שלא יצליחו בניסיונם להשתוות לצי המלכותי. ואולם הבריטים לא העריכו נכון את שאיפתם של הגרמנים להגיע לשוויון עמם. בנייתה של דרדנוט הביאה למרוץ חימוש חדש; תוך כמה שנים היו כל הציים העיקריים שקועים בבניית אוניות מערכה כדוגמת דרדנוט. דרדנוט הייתה כה מהפכנית, עד שהפכה את כל אוניות המערכה שקדמו לה למיושנות. הדבר אמור היה להקנות לבריטניה עליונות ימית, ואולם למעשה העמיד את הצי הבריטי בפני מצב מוזר. לפני בניית דרדנוט היו לבריטניה 25 אוניות מערכה יותר מאשר היו לציים אחרים; לאחר בנייתה הייתה לה רק אונייה אחת יותר מאשר לציים אחרים.
לאחר דרדנוט בנו הבריטים תשע אוניות דומות למדי, עם שינויים קלים. בכמה מן האוניות שונה מקומם של צריחי התותחים הצידיים, וכן הוגבה אחד הצריחים האחוריים, כך שיוכל לירות מעל הצריח שלפניו. שינוי זה הונהג כבר באוניות מערכה אמריקניות.
שירות

כאמור, דרדנוט שירתה כאוניית הדגל של צי הבית עד 1912. ב-1910 שכנע אדם בשם הוראס דה ור קול את שלטונות הצי לאפשר לכמה בני מלוכה מאביסיניה לסייר באונייה. למעשה, האיש היה תעלולן, והתפרסם במעשי הקונדס שעשה. חבורת "בני המלוכה מאביסיניה" היו למעשה חבריו של קול שפניהם הושחרו והם מחופשים בהתאם; אחת מן המשתתפים הייתה וירג'יניה וולף הצעירה. התעלול בוצע במכוון על דרדנוט, שהייתה אז סמל לגאוותו של הצי הבריטי. תעלול זה נודע בשם "מתיחת דרדנוט".
ב-1910 הושקה אה"מ אוריון, הראשונה מאוניות המערכה מסדרת אוריון. אה"מ אוריון הייתה בעלת חימוש עיקרי בקוטר 13.5 אינץ' (343 מ"מ), לעומת תותחי 12 האינץ' של דרדנוט, הייתה הראשונה שנקראה סופר דרדנוט, ובעלת עוצמה רבה בהרבה. עם הזמן, ירשו אוניות אלה את יוקרתה וחשיבותה הצבאית של דרדנוט. יחד עם זאת, מהירותן הייתה זהה לזו של דרדנוט, והאוניות מסוגה היו יכולות להפליג יחד עם האוניות החדשות.
יחסית לאוניות החדשות יותר, הייתה הגנתה של דרדנוט מפני טורפדות דלה למדי. החימוש שנשאה נגד משחתות כלל תותחי 76 מ"מ; חימוש משני זה נועד, כאמור, להגנה בלבד ולא כנשק התקפי, כמו התותחים העיקריים. לאחר כמה ניסיונות הוחלט על התקנת 14 תותחים כאלה בנקודות שונות על המבנה העילי, ועוד 10 הותקנו בזוגות על גג צריחי התותחים הגדולים. כבר ב-1906 נחשב חימוש זה כחימוש קל מדי נגד המשחתות שיוצרו אז, ובאוניות המערכה הבאות כבר הותקנו תותחים בקוטר 4 אינץ' (101.6 מ"מ) וגם בקוטר גדול יותר. כמו בכל אוניות המערכה של תקופתה הותקנו בדרדנוט רשתות נגד טורפדו שנישאו על מנופים מיוחדים והורדו למים בעת הצורך, אך רשתות אלה הורדו עם תחילת המלחמה מכיוון שגרמו לאיבוד מהירות ומכיוון שסוגים שונים של טורפדו הותקנו כדי שיוכלו לפרוץ רשתות אלה.
שירות > מלחמת העולם הראשונה

עם תחילת מלחמת העולם הייתה דרדנוט אוניית הדגל של שייטת אוניות המערכה הרביעית, בים הצפוני, שבסיסה בסקפה פלו. באורח אירוני, למרות שמטרתה המוצהרת של דרדנוט הייתה התמודדות עם אוניות מערכה אחרות, הפעילות הקרבית המשמעותית היחידה שבה השתתפה הייתה נגיחת וטיבוע הצוללת הגרמנית U-29, ב-18 במרץ 1915. בכך הייתה דרדנוט לאוניית המערכה היחידה אי פעם שהצליחה להטביע צוללת. דרדנוט עברה שיפוצים בתחילת 1916, וממאי אותה שנה שימשה כאוניית הדגל של שייטת אוניות המערכה השלישית, שבסיסה בפתח נהר התמזה, בדרום אנגליה. השייטת נועדה להתמודד עם פשיטות של סיירות קרב גרמניות שהפגיזו את חופי אנגליה. בשל כך, החמיצה דרדנוט את קרב יוטלנד, הקרב הימי החשוב ביותר במלחמה. במרץ 1918 הוחזרה דרדנוט לתפקידה בשייטת אוניות המערכה הרביעית, אך הוצאה מהשירות ביולי.
שירות > הוצאה משירות

לאחר המלחמה, בפברואר 1919 הושמה דרדנוט ברזרבה, בשל מצבה שכבר לא איפשר לה לסייר בים הצפוני. ב-31 במרץ 1920 הוצאה האונייה למכירה; ב-9 במאי 1921 נמכרה האונייה לגריטה, וב-2 בינואר 1923 פורקה לחלקים.
אה"מ דרדנוט במבדוק
אה"מ דרדנוט
אייזק מקוואלה

אייזק מקאוולה (באנגלית: Isaac Makwala; נולד ב-29 בספטמבר 1986) הוא אתלט בוטסואני. פעמיים ברציפות אלוף אפריקה (2012, 2014), שיאן אפריקה ואלוף חבר העמים (גולד קוסט 2018) בריצת 400 מטר.
ביוגרפיה

מקוואלה נולד בטוטום, כפר במרכז בוטסואנה.
ביוגרפיה > 2007

במשחקי אפריקה שנערכו באלג'יר זכה במדליית הזהב בריצת שליחים 4x400 מטר בתוצאה של 3:03.16 דקות. בריצת 400 מטר לא הצליח להעפיל לגמר ודורג במקום ה-17 בדירוג הכולל.
ביוגרפיה > 2008

באליפות אפריקה שנערכה באדיס אבבה, אתיופיה בשנת 2008 זכה מקוואלה במדליית כסף בריצת 400 מטר בתוצאה של 45.64 שניות. נוסף לכך, הוא סיים במקום רביעי בריצת שליחים 4x400 מטר בתוצאה של 3:06.54 דקות.
ביוגרפיה > 2009

באליפות העולם שנערכה בברלין, גרמניה בשנת 2009 סיים מקוואלה במקום 34 בריצת 400 מטר בתוצאה של 46.45 שניות.
ביוגרפיה > 2010

באליפות אפריקה שנערכה בניירובי, קניה בשנת 2010 זכה מקוואלה במדליית כסף בריצת שליחים 4x400 מטר בתוצאה של 3:05.16 דקות וסיים במקום 14 בריצת 400 מטר בתוצאה של 46.92 שניות. בשלב המוקדמות הוא קבע תוצאה של 46.07 שניות, השנייה בטיבה בשלב זה.
ביוגרפיה > 2012 > אלוף אפריקה

באליפות אפריקה שנערכה בפורטו נובו, בנין בסוף יוני 2012 זכה מקוואלה במדליית זהב בריצת 400 מטר בתוצאה של 45.25 שניות. חודש לאחר מכן, באולימפיאדת לונדון (2012) הוא קבע בריצת 400 מטר תוצאה של 45.67 שניות ולא עלה לשלב חצי הגמר.
ביוגרפיה > 2013

באליפות העולם שנערכה במוסקבה, רוסיה בשנת 2013 סיים מקוואלה במקום 28 בריצת 200 מטר בתוצאה של 20.84 שניות ובמקום 22 בריצת שליחים 4x400 מטר בתוצאה של 3:05.74 דקות.
ביוגרפיה > 2014

בתחרות שנערכה בלה שו-דה-פונד שווייץ ב-6 ביולי 2014 קבע מקוואלה בריצת 400 מטר שיא אפריקה חדש של 44.01 שניות.
באליפות אפריקה שנערכה במרקש, מרוקו באוגוסט אותה שנה זכה מקוואלה ב-3 מדליות, 2 זהב ו-1 כסף. מדליות זהב, בריצת 400 מטר בשיא אליפות חדש של 44.23 שניות ובכך הגן על תוארו ובריצת שליחים 4x400 מטר בתוצאה של 3:01.89 דקות. מדליית כסף, בריצת 200 מטר בתוצאה של 20.51 שניות.
ביוגרפיה > 2015

בתחרות שנערכה בלה שו-דה-פונד ב-5 ביולי 2015 קבע מקוואלה בריצת 400 מטר שיא אפריקה חדש של 43.72 שניות, תוצאת השנה בעולם והתוצאה החמישית בטיבה בכל הזמנים. באליפות העולם שנערכה באוגוסט אותה שנה בבייג'ינג, סין הוא סיים במקום חמישי בריצת 400 מטר בתוצאה של 44.63 שניות. בשלב חצי הגמר הוא קבע את התוצאה המהירה בשלב זה (44.11 שניות). שני המנצחים וייד ואן ניקרק מדרום אפריקה (43.48 שניות) ולאשון מריט מארצות הברית (43.65 שניות), קבעו את התוצאות הטובות ביותר השנה ואת התוצאות הרביעית והשישית בכל הזמנים בהתאמה. ואן ניקרק שיפר את שיא אפריקה הטרי שהיה שייך לו. במשחקי אפריקה שנערכו בברזוויל זכה במדליית הזהב בריצה 400 מטר בתוצאה 44.35 שניות. באותה תחרות זכה במדליית הכסף בריצת שליחים 4x400 מטר בתוצאה 3:00.95 דקות.
שיאים אישיים

ריצת 100 מטר: 10.20 שניות (2014)
ריצת 200 מטר: 19.96 שניות (2014)
ריצת 400 מטר: 43.72 שניות (2015)
אייזק (נהר)

| --- | --- |
אין תמונה חופשית
 מידע כללי
 אורך:  457 ק"מ
 אגן ניקוז:  22,364 קמ"ר
 מוצא:  הרכס החוצה הגדול
 יובלים:  נהר קונורס 
 שפך:  נהר מקנזי
 מדינות באגן הניקוז:  אוסטרליה
 מיקום שפך נהר אייזק בקווינסלנד
 
נהר אייזק (באנגלית: Isaac River) הוא נהר הזורם במרכז קווינסלנד שבאוסטרליה.
מיקום ונתיב

נהר אייזק שוכן בבקעת פיצרוי (Fitzroy basin) שמרכז קווינסלנד, שאקלימו יבש-למחצה.
מקורו של הנהר נובע בסמוך למכרה הפחם מורנבה הממוקם ברכס החוצה הגדול (Great Dividing Range), זורם בכיוון דרומי-מזרחי וחוצה את הכביש המהיר פיק דונס (Peak Downs Highway) במורנבה. במהלך זרימתו בכיוון מזרח מתפצל הנהר לסדרה של אפיקי משנה קטנים, פונה דרומה פעם נוספת, חולף דרך חלקו המזרחי של היער המדינתי ג'וני ( Junee State Forest) ונשפך לבסוף אל תוך נהר מקנזי, לו הוא משמש יובל.
שטח אגן הניקוז של נהר אייזק הוא 22,364 קמ"ר, כאשר 474 קמ"ר מתוכם מורכב מאפיקי משנה היוצרים ביצות.
היסטוריה

יטימארלה היא השפה אבוריג'ינית של מרכז קווינסלנד. השטח המסורתי בו דיברו האבוריג'ינים בשפה זו היה במחוז הרמה המרכזית, בשטחי רכסי ההרים של בומר וברודסאונד, בנהר פיצרוי, תחנת קילרניי והנהרות מקנזי ואייזק.
הנהר נקרא על שמו של הפסטורליסט פרדריק נוויל אייזק על ידי החוקר הגרמני לודוויג לייכהרדט אשר הגיע לנהר במהלך מסע משלחתו ב-1845 לעבר פורט אסינגטון (באזור דרווין של ימינו). אייזק היה בעליה של תחנת גויירי שבמחוז דארלינג דונס, והיה תומך נלהב של לייכהרדט.
אזור אגן ההיקוות של הנהר מיושב בדלילות, אך מתקיימת בו פעילות כלכלית מגוונת, כגון כרייה, רעייה, חקלאות ויערנות.
ב-2016 פורסם מחקר שעסק בהשפעות שינוי האקלים על יכולת אגירת המים של הנהר. באמצעות שימוש במודלים לחיזוי, העריכו כותבי המחקר שמשטר זרימת המים של הנהר, המצוי באזור רגיש לשינויים אקלימיים, ייפגע, ויהיה נתון לתקופות של בצורת ושיטפונות בשנים הבאות, אשר יפגעו בפעילות הכלכלית באזור. על פי המחקר, תגרום העלייה בכמות הסחף שיישא הנהר אל האוקיינוס עקב התגברות אירועי השיטפונות להחמיר את בהלבנת האלמוגים שבשונית המחסום הגדולה.
לקריאה נוספת

Nahlah Abbas, Saleh A. Wasimi, Nadhir Al-Ansari. "Model-Based Assessment of Climate Change Impact on Isaac River Catchment, Queensland". Engineering, 08 ,460-470. 2016
הערות שוליים

↑  "Map of Isaac River, QLD". Bonzle Digital Atlas of Australia
↑  Yetimarala, State Library of Queensland
↑  "Isaac River (entry 16856)". Queensland Place Names. Queensland Government
אדם (עיר)

אָדָם היא עיר מקראית באזור בקעת הירדן. לפי השערות החוקרים, מיקומה מדרום לשפך נחל יבוק, כ־30 ק"מ מצפון ליריחו, סמוך לאזור בירדן הקרוי תל א-דאמיה, המצוי כקילומטר אחד ממזרח לגשר אדם. באזור זה נמצאו חרסים ושרידים מתקופת כיבוש הארץ, מהתקופה הרומית וכן מהתקופה הביזנטית.
העיר נזכרה לראשונה במקרא כמקום הסמוך למעברות הירדן נקודת החצייה, שבה חצו שבטי ישראל את נהר הירדן בכניסתם לראשונה לארץ ישראל. לדעת גוטיין מזמור ע"ח בתהילים מזכיר עיר זו ולא בן אדם כדמות אלמונית : וַיִּטֹּשׁ, מִשְׁכַּן שִׁלוֹ; אֹהֶל, שִׁכֵּן בָּאָדָם. באזור זה, בין צרתן לסוכות, נאמר כי שלמה יצק את כלי הנחושת שנדרשו לבית המקדש. העיר אדם נזכרת ברשימת שישק בשם אדמה. נראה כי עושר העבר במתכות הנרמז גם משימושיו של שלמה, הוא כנראה הסיבה לכך ששישק הראשון סטה מנתיב כיבושיו בישראל ופנה לכבוש גם את אזור זה.
כמו כן משערים כי בסביבת עיר זו נלכדו שניים משרי מדין על ידי בני שבט אפרים, שיישוביו בצפון-מזרח נחלתו היו קרובים לעיר זו, בעת מנוסתם מכוחותיו של גדעון בן יואש.
בזיקה ליישוב הזה ולעובדה הנזכרת במקרא כי המלך שלמה יצק שם כלי נחושת למקדש הציע הארכאולוג רוני רייך כי מילים "נחשת אדם" הנזכרים בכתובת יהואש, אינן מכוונות לנחושת מאדום, או לנחושת אדומה, אלא למקום הזה.
גשר אדם נקרא על שם יישוב זה.
לקריאה נוספת

R. Reich, Edom or Adam, An Alternative Reading, Biblical Archaeology Review, 30/4 (2004), pp. 47-48
הערות שוליים

↑  ספר יהושע, פרק ג', פסוק ט"ז
↑  שלמה דב גויטיין, אדם העיר בספר תהילים?, ידיעות, גיליון י"ג, תש"ז עמ' 86–88.
↑  ספר מלכים א', פרק ז', פסוק מ"ו וכן ספר דברי הימים ב', פרק ד', פסוק י"ז
↑  אירועים היסטוריים בעמק יזרעאל בתקופת המקרא: מלחמת גדעון במדיינים, מנחם זהרוני
איתי דרורי

איתי דרורי (נולד ב-15 במרץ 1984) הוא ספורטאי ישראלי ומחליק הקרח הישראלי הראשון המתחרה בהחלקה מהירה במסלול הארוך, הוא סגן אלוף עולם למסטרס בקטגוריית גיל 30-35 לשנת 2015, ואלוף ישראל בהחלקה מהירה על גלגיליות מאז שנת 2010.
ביוגרפיה

דרורי נולד וגדל ברמת גן. הוא למד בבית ספר תיכון בליך. הוא שיחק כדורגל בשערה של הפועל רמת גן ולאחר מכן במכבי רמת עמידר בנעוריו.
בשנת 2011 עבר דרורי לגור ולהתאמן בקולומנה שברוסיה, שם התחיל את עונת הקיץ על גלגלים ובעונת החורף עבר לקרח במטרה להגשים את יעדו ולייצג את ישראל באולימפיאדת החורף, סוצ'י 2014.
דרורי סיים את העונה הטרום אולימפית ללא הקריטריון הבינלאומי למשחקי החורף האולימפיים בסוצ'י 2014.
כאשר עבר לענף ההחלקה המהירה על קרח, הפך דרורי להיות הישראלי הראשון שיתחרה בענף הקרח תחת קטגורית במסלול הארוך. ‏(5,000 מטר ו-10,000 מטר).
בקיץ 2013 יצא לראשונה דרורי לייצג את ישראל באליפות העולם להחלקה מהירה בגלגיליות אשר התקיימה באוסטנדה שבבלגיה, דרורי היה מרחק נגיעה מן הגמר במרחק 20,000 מטר פסילות כאשר סיים במקום ה-28 שמתוכו 25 מחליקים העפילו לגמר.
בשנת 2014 לקח חלק באליפות העולם בהחלקה מהירה ברולר בליידס שהתקיימה בעיר רוסאריו שבארגנטינה וסיים במקום ה-32 במרחק המרתון המלא (42 ק"מ).
בשנת 2015 באליפות העולם בקאושיונג, טאיוואן העפיל דרורי לגמר במסלול 15,000 מ' פסילות וסיים במקום ה-34 בעולם, באותה השנה סיים את המרתון במקום 44 מתוך 85 מחליקים ובאותה העת קבע את שיאו האישי למרחק מרתון.
בשנת 2016 באליפות העולם בנאנג'ינג, סין, דרורי לא העפיל למקצה הגמר במרחקים הארוכים וסיים את המרתון במקום ה-92 מתוך 230 מחליקים.
כיום מחזיק דרורי במספר שיאים ישראלים בענף הגלגיליות: הקפת הכנרת על גלגיליות (60.6 ק"מ) בתוצאה של 1:58:09 שעות (סובב כנרת 5 בנובמבר 2016) ובמרתון החלקה מהירה על גלגיליות, בתוצאה של 1:06:00 שעות (אליפות העולם 2015, טאיוואן).
בענף הקרח במסלול הארוך למרחק 10,000 מ' 16:16.43 דק' . בעבר שיאו האישיים של דרורי על הקרח במרחקים 500 מ' ו-5,000 מ' היו השיא הלאומי הישראלי, עד שנקבעו מחדש על ידי המחליק האולימפי למרחקים בקצרים ולדיסלב ביקנוב.
הישגים אישיים

שיאים אישיים בהחלקה על הקרח
| תחרות | תוצאה | תאריך | מיקום |
| --- | --- | --- | --- |
| 500 מטר | 40.68 שניות | 1 בנובמבר 2012 | קולומנה, רוסיה |
| 1000 מטר | 1:20.92 דקות | 21 במרץ 2015 | קולומנה, רוסיה |
| 1500 מטר | 2:02.38 דקות | 2 בפברואר 2013 | קולומנה, רוסיה |
| 3000 מטר | 4:14.02 דקות | 26 בינואר 2013 | קולומנה, רוסיה |
| 5000 מטר | 7:12.32 דקות | 9 בפברואר 2013 | קולומנה, רוסיה |
| 10000 מטר | 16:16.43 דקות | 29 במרץ 2015 | קולומנה, רוסיה |
הישגים בענף הגלגיליות
מרוץ עומר (ישראל) 2010 - 10 ק"מ - מקום 2
מרתון ברלין (גרמניה) 2010 - מקום 39 כללי, מקום 9 קטגורית גיל
מרתון תל אביב (ישראל) 2011 - מקום 1
אליפות קולומנה (רוסיה) 2011 10 ק"מ - מקום 4
אליפות קולומנה (רוסיה) 2011 - ספרינט 300 מטר - מקום 6
מרתון סנקט פטרסבורג (רוסיה) 2011 - מקום 5
מרתון תל אביב (ישראל) 2012 - מקום 1
אליפות מוסקבה הפתוחה (רוסיה) 2012 - מקום 3 כללי (300מ' מקום 2, 500מ' מקום 3, 5,000מ' נק' מקום 4)
"אתגר 6 השעות" טולוז, (צרפת) 2013 - מקום 1 קבוצתי בקטגוריה "5 מחליקים", מקום 3 כללי בסיבוב ספרינט
מרוץ "24 שעות" לה מאנס (צרפת) - מקום 8 כללי, מקום 4 בקטגוריה הקבוצתית ביחד עם קבוצת LSST - London Speed Skating Club - תוצאות
פלאנדרס גראנד פריקס (אוסטנדה, בלגיה) - מקום 42 כללי - תוצאות
אתגר המרתונים של קופנהגן (דנמרק) - מקום 5 בחצי המרתון, מקום 32 במרתון המלא - תוצאות
הערות שוליים

↑  תוצאות מרתון ת"א 2011
↑  תוצאות מרתון ת"א 2012
↑  תוצאות המרוץ
Essentially Ellington: תחרות ופסטיבל להקות הג'אז של בתי הספר התיכוניים

Essentially Ellington (מילולית: אלינגטון המהותי, או אלינגטון במהותו): תחרות ופסטיבל להקות הג'אז של בתי הספר התיכוניים "אלינגטון במהותו" היא פסטיבל ותחרות ג'אז תיכונית שנתית המתקיימת מדי חודש מאי במסגרת פסטיבל "ג'אז במרכז לינקולן" (Jazz at Lincoln Center) בניו יורק. הפסטיבל נועד לעודד מוזיקאים צעירים לנגן מוזיקה מאת דיוק אלינגטון ומוזיקאי ג'אז אחרים.
תהליך

מדי שנה "ג'אז במרכז לינקולן" מכין עיבודים למוזיקה של אלינגטון ושולח אותם למנהלי להקות בתי ספר תיכוניים המשתתפים בתחרות, מארצות הברית ומקנדה. במהלך השנה נשלחים למנהלי הלהקות עלוני מידע והם מקבלים גישה לחומרים חינוכיים מקוונים כדי לסייע בעיבודים. סטודנטים יכולים לשלוח ל"ג'אז במרכז לינקולן" בקשות לקבלת עזרה וכן לשלוח הקלטות של ההופעות של להקתם למרכז, לצורך הערכה. הקלטות אלה יכולות להיחשב גם כהגשת מועמדות לתחרות ולפסטיבל להקות הג'אז של בית הספר התיכון "אלינגטון" בניו יורק. 15 להקות מובילות מוזמנות לפסטיבל, שמתקיים מדי חודש מאי בהיכל פרדריק רוז בג'אז בלינקולן סנטר. הפסטיבלים מסתיימים בטקס הענקת פרסים לשלוש הלהקות המובילות, ואז בקונצרט של תזמורת הג'אז של מרכז לינקולן בראשותו של וינטון מרסליס.
בשנת 2013 הוצג תהליך בחירה חדש, במסגרתו שלוש הלהקות המובילות מחמישה אזורים לאומיים מתחרות בעיר ניו יורק. שינוי גדול נוסף שנעשה באותה שנה היה פתיחת התחרות המרכזית כדי לאפשר ללהקות קונגלומרטים (להקות חוץ-לימודיות המורכבות מתלמידים מיותר מבית ספר אחד, לעיתים קרובות בחסות ארגוני אמנויות הבמה המקומיים) להתחרות ישירות עם הלהקות המסונפות לבתי ספר, במקום להקת קונגלומרט אחת שתיבחר להופיע מחוץ לתחרות כאורחת מיוחדת בהופעת תערוכה, כפי שהיה בעבר.
המהדורה השנתית ה-25 של התחרות והפסטיבל אמורה הייתה לבצע יצירות קלאסיות של אלינגטון. עוד הוכרז ב-"Acceptd", האתר הרשמי להגשת הבקשות, כי בשל יום השנה ה-25 בוטלה מערכת האזור, ובסך הכל ייבחרו שמונה עשרה להקות, שלוש יותר מאשר בשנים עברו. הפירוק של המערכת האזורית היה לשנה בלבד, ולא ברור אם הגידול במספר הלהקות ייוותר קבוע. עם זאת, בשל החשש בנוגע לנגיף ה-COVID-19, "ג'אז במרכז לינקולן" הודיע כי ההיבטים "האישיים" באירוע בוטלו, ווינטון מרסליס יענה לשאלות ביום הפסטיבל, ויהיו הופעות ג'אם סשן, כיתות אמן, תחרויות אזוריות, קונצרטים, ואפילו "מנהרת העידוד" המסורתית - כולם באופן וירטואלי. לא הוכרזו זוכים, אם כי הוענקו אותות הצטיינות לסולנים ולמדורים בודדים.
כמו כן נכחו לראשונה בשנת 2020 חמש תזמורות ג'אז בינלאומיות לנוער, מיפן, סקוטלנד, אוסטרליה, ספרד וקובה.
פסטיבל 2021 תוכנן במקור להיות אירוע המציג מוזיקה של המעבד המרכזי והגיטריסט החשמלי החלוצי אדי דורהם לצד המהדורות המסורתיות של ביצועי דיוק אלינגטון. עם זאת, מהלך מגפת ה-COVID-19 הביא לכך שהסדר זה לא היה בר ביצוע. הפסטיבל עיכב את פרסום המוזיקה החדשה עד שנת הלימודים 2021–2022, ועודד את בתי הספר המשתתפים להגיש שיר אחד מכל לחני אלינגטון. תאריכי ההגשה נדחו למארס והפסטיבל בפועל - לתחילת יוני.
פסטיבל 2021 הציג כללים חדשים בנוגע להגשת להקות קונגלומרטים (להקות חוץ-לימודיות המורכבות מתלמידים מיותר מבית ספר אחד), תחום שלא היה מוסדר בעבר. הפסטיבל סיפק הגדרה רשמית של להקות קונגלומרטים, וקבע כי התלמידים בהם צריכים ללמוד במסלול לימודים ספציפי, כמו גם בהיקף וברצף ספציפיים, בנוסף לחזרות שבועיות ולהופעות פומביות מתוזמנות. להקות אולסטאר, All-State (מדינתיות) ו-All-Region (אזורית) מנועות מהתחרות, כמו גם להקות שנוצרו למטרת התחרות בלבד.
רקע

כאשר התוכנית החלה בשנת 1995, היא הוצעה רק ללהקות בתי ספר בניו יורק. במהלך השנים הבאות התוכנית התרחבה וכללה בתי ספר בכל מדינות ארצות הברית וקנדה. מעל 4000 בתי ספר קיבלו חומרים.
החל בתחילת 2006, JALC ("ג'אז במרכז לינקולן") הכריזה על הופעת הבכורה של הפסטיבל האזורי הראשון. הפסטיבלים האזוריים אינם תחרותיים ומציעים ללהקות ג'אז בתיכונים ברמות שונות אפשרות לנגן את המוזיקה של אלינגטון תוך קבלת משוב מקצועי.
החל משנת 2008 הופיעה לראשונה מוזיקה של ביג בנד של מלחינים אחרים מלבד אלינגטון - שלוש בחירות של קאונט בייסי. בשנים הבאות בוצעו גם שירים מאת בני קרטר, דיזי גילספי, מרי לו ויליאמס, ג'רלד וילסון, פלטשר הנדרסון ובני גולסון.
ב-2013 ו-2015 שבה התחרות לפורמט המקורי - שישה ביצועים של יצירות אלינגטון. לאחר הכרזת המועמדים הסופיים, מוזיקאים נשלחים לכל אחד מבתי הספר שעלו לגמר כדי להעביר סדנת ג'אז ולהכין את הלהקות לתחרות.  המוזיקאים הם בדרך כלל חברי תזמורת JALC, "ג'אז במרכז לינקולן".
גמר

כמה להקות תיכוניות מאזור סיאטל השתתפו בגמר שוב ושוב: רוזוולט; גארפילד; שורווד; מאונט סי; אדמונדס-וודווי; מאונטלייק טרס; בתי ספר תיכוניים ניופורט ובאלארד.   בשנת 2008, חמש מתוך חמש עשרה הלהקות שהתמודדו היו מאזור סיאטל. מרסליס הכיר בדומיננטיות של אזור סיאטל בתחרות, ואתגר בהלצה את בתי הספר והאזורים שנותרו, "לעשות משהו בקשר לסיאטל ו-וושינגטון."
משתתפי התחרות.
גמר > אלבמה

תיכון וירג'יל א' גריסום - האנטסוויל, אלבמה, 1999
גמר > אריזונה

מכון הג'אז של טוסון - טוסון, אריזונה, 2010 *, 2012 *, 2013 (מקום ראשון), 2014 (מקום ראשון), 2015 (מקום שני), 2016 (מקום שלישי), 2017 (מקום ראשון), 2018 (מקום שלישי), 2021
גמר > קליפורניה

בית הספר התיכון אגורה - אגורה הילס (Agoura Hills), קליפורניה, 2004, 2005, 2006 (HM - ציון לשבח), 2007 (מקום שני), 2009, 2011, 2015, 2018, 2020, 2021
בית ספר תיכון אגורה (ג'אז א') - אגורה הילס, קליפורניה, 2007, 2008
תיכון אולבני - אולבני, קליפורניה, 2010
בית ספר תיכון קלבאסאס - קלבאסאס, קליפורניה, 2003, 2006, 2009
בית ספר תיכון אספרנסה - אנהיים, קליפורניה, 2012
בית הספר התיכון לאמנויות במחוז לוס אנג'לס - לוס אנג'לס, קליפורניה, 2003 (מקום שלישי), 2006, 2009
בית הספר התיכון ריו אמריקנו - סקרמנטו, קליפורניה, 2001, 2002, 2006, 2007, 2010, 2012 (HM - ציון לשבח), 2013, 2014, 2019, 2020
בית הספר לאמנויות יצירה ואמנויות הבמה בסן דייגו - סן דייגו, קליפורניה, 2016, 2019
אנסמבל הג'אז של בית הספר התיכון אולסטאר - סן פרנסיסקו, קליפורניה, 2002, 2003 (HM - ציון לשבח)
גמר > קולורדו

בית הספר לאמנויות של דנבר - דנבר, קולורדו, 1999, 2004, 2017 (מקום שני), 2019, 2020
גמר > קונטיקט

סדנת ג'אז לנוער בקונטיקט - מידלטאון, קונטיקט, 2000, 2002
תיכון גריניץ' - גריניץ', קונטיקט, 1996, 2003, 2007
תיכון גילפורד - גילפורד, קונטיקט, 1997, 1998 (HM - ציון לשבח), 1999, 2003
בית הספר התיכון הול - ווסט הרפורד, קונטיקט, 1997 (מקום שלישי), 1998 (מקום ראשון), 1999 (מקום שני), 2000 (מקום ראשון), 2001 (HM - ציון לשבח), 2002, 2005, 2008, 2011, 2018, 2019, 2021
גמר > פלורידה

התוכנית לאמנויות קהילתיות - קוראל גייבלס, פלורידה 2013, 2014, 2015
בית הספר התיכון דילארד - פורט לודרדייל, פלורידה, 2010 (מקום שני), 2011 (מקום ראשון), 2012 (מקום ראשון), 2013 (HM - ציון לשבח), 2014 (מקום שלישי), 2015 (HM - ציון לשבח), 2017 (מקום שלישי), 2018 (מקום ראשון), 2019 (מקום שני), 2020, 2021
בית הספר לאמנויות על שם דאגלס אנדרסון - ג'קסונוויל, פלורידה, 2004, 2006 (מקום ראשון), 2008
בית הספר לאמנויות דרייפוס - ווסט פאלם ביץ', פלורידה, 1998, 2021
תיכון הווארד וו. בלייק - טמפה, פלורידה, 1999 (HM - ציון לשבח)
בית הספר העולמי החדש לאמנויות - מיאמי, פלורידה, 2000 (מקום שני), 2002 (מקום שלישי), 2003 (מקום שני), 2004 (HM - ציון לשבח), 2005 (מקום ראשון), 2009 (HM - ציון לשבח), 2010, 2011 (HM - ציון לשבח), 2012 (מקום שלישי), 2013, 2015, 2016 (מקום ראשון), 2020
בית הספר התיכון לאמנויות במחוז אוסצ'ולה - קיסימי, פלורידה, 2014, 2017, 2018
תיכון טרפון ספרינגס - טרפון ספרינגס, פלורידה, 2019, 2020
תיכון האוניברסיטה - אורנג' סיטי, פלורידה, 2016
גמר > ג'ורג'יה

בית הספר לובט - אטלנטה, ג'ורג'יה, 2000, 2001 (מקום שלישי), 2004 (HM - ציון לשבח), 2010
גמר > אילינוי

התיכון המרכזי שמפיין - שמפיין, אילינוי, 2005, 2008, 2012, 2017, 2018, 2021
בית ספר תיכון דקאלב - דקאלב, אילינוי, 2008, 2012
בית הספר התיכון דאונרז גרוב (Downers Grove South - Downers Grove, אילינוי, 2011
בית ספר תיכון בכיר במזרח סנט לואיס - מזרח סנט לואיס, אילינוי, 2011
בית הספר התיכון אגם ציריך - אגם ציריך, אילינוי, 2006
בית הספר התיכון Township Lyons - לה גריינג', אילינוי, 2015
בית הספר התיכון נייפרוויל צפון - נייפרוויל, אילינוי, 2000
בית הספר התיכון סנט צ'ארלס - סנט צ'ארלס, אילינוי, 1998, 2000
בית הספר התיכון סנט צ'ארלס מזרח - סנט צ'ארלס, אילינוי, 2003
בית הספר התיכון סנט צ'ארלס צפון - סנט צ'ארלס, אילינוי, 2004, 2011
תיכון עיירת ת'ורנטון - הארווי, אילינוי, 2002
אנסמבל ג'אז לנוער של דופייג' - ויטון, אילינוי, 2001 (HM - ציון לשבח), 2008 *
גמר > אינדיאנה

תיכון סאות'פורט - אינדיאנפוליס, אינדיאנה, 1999
בית הספר התיכון הקהילתי בויטלנד - ויטלנד, אינדיאנה, 2014
בית ספר תיכון נובלסוויל - נובלסוויל, אינדיאנה, 2021
גמר > איווה

תיכון צפון סקוט - אלדרידג', איווה, 2009
בית הספר התיכון סיו סיטי צפון - סו סיטי, איווה, 2006
בית הספר התיכון העמק - ווסט דה מוין, איווה, 1999, 2011
גמר > קנזס

בית הספר התיכון שוני מישן איסט - Prairie Village, קנזס, 2001, 2006
בית הספר התיכון צפון מערב אוליית' - Olathe, קנזס, 2021
גמר > מרילנד

תיכון ארונדל - Gambrills, מרילנד, 2001